Flere små trafikanter tog fredag imod Bilkas tilbud om at komme i trafikskole.

Skolestarten nærmer sig, og for de små trafikanter er det godt at være beredt før de sendes ud i trafikken. Det er grunden til, at Bilka i Skalborg i dag inviterede børn i trafikskole. Det er Børnenes Trafikskole, der står bag undervisningen og det sker med trafiktavler og cykelprøver på Bilkas parkeringsplads i Skalborg. - Det er utrolig vigtigt, at vi lærer børn at begå sig i trafikken fra de er helt små, forklarer Carsten Winther, underviser og indehaver af Børnenes Bamseklub. Malthe Storgaard på syv år har glædet sig og er meget tilfreds med, at han sikrer sig en plads på trafikskolens første hold. Selvom han har sommerferie og måtte tidligt op for at køre fra Mariager til Skalborg klynker han ikke. - Det er mig selv, der har fundet på det, fortæller han. Tre årige Olivia Hammild er dagens yngste deltager, og hendes mor er glad for, at hun får undervisning i at cykle på sin lilla cykel med støttefødder. Det er jo vigtigt, at hun lærer om trafikken, da vi bor herude i Skalborg, siger Mette Hammild. Indsatsen på trafikskolens baner belønnes med diplom og nøglering